Гледачоў доўга не трэба было разаграваць. Амаль усе песні вядомы кожнаму з дзяцінства, бо ніводнае хатняе свята не абыходзіцца без усенародна любімых "Чаркі на пасашок", "Марусі", "Хлеб ды соль". А ад віртуозных перабораў на гармоніку Міколы Алешкі ногі самі прасіліся ў скокі. Пасля кожнай песні артыстам неслі на сцэну ахапкі кветак. І не трэба было доўга запрашаць патанцаваць пад гукі знакамітай полькі. Самыя смелыя нават падымаліся на сцэну. Ну, а падпявалі артыстам, напэўна, амаль усе ў зале.